amanoisuno/poetBack huggingface dataset:
寒食寄李補闕 郭鄖 
蘭陵士女滿晴川，郊外紛紛拜古埏。萬井閭閻皆禁火，介子終知祿不及，王孫誰肯一相憐。
仲月賞花 韋同則 
梅花似雪柳含煙，南地風光臘月前。把酒且須拚卻醉，風流何必待歌筵。
西亭暇日書懷十二韻獻上相公 李夷簡 
勝賞不在遠，憮然念玄搜。茲亭有殊致，經始富人侯。澄澹分沼沚，縈回間林丘。荷香奪芳麝，石溜當鳴球。撫俗來康濟，經邦去咨謀。寬明洽時論，惠愛聞甿謳。代斫豈容易，守成獲優遊。文翁舊學校，子產昔田疇。琬琰富佳什，池台想舊遊。誰言矜改作，曾是日增修。憲省忝陪屬，岷峨嗣徽猷。提攜當有路，勿使滯刀州。
城南訪裴氏昆季 李約 
相思起中夜，夙駕訪柴荊。早霧桑柘隱，曉光溪澗明。村蹊蒿棘間，往往斷新耕。貧野煙火微，晝無烏鳶聲。田頭逢餉人，道君南山行。南山千里峰，儘是相思情。野老無拜揖，村童多裸形。相呼看車馬，顏色喜相驚。荒圃雞豚樂，雨牆禾莠生。欲君知我來，壁上空書名。
歲日感懷 李約 
曙氣變東風，蟾壺夜漏窮。新春幾人老，舊曆四時空。身賤悲添歲，家貧喜過冬。稱觴惟有感，歡慶在兒童。
從軍行三首 李約 
看圖閑教陣，畫地靜論邊。烏壘天西戍，鷹姿塞上川。路長唯算月，書遠每題年。無複生還望，翻思未別前。柵壕三面鬥，箭盡舉烽頻。營柳和煙暮，關榆帶雪春。邊城多老將，磧路少歸人。殺盡金河卒，年年添塞塵。候火起雕城，塵沙擁戰聲。游軍藏漢幟，降騎說蕃情。霜落滹沱淺，秋深太白明。嫖姚方虎視，不覺說添兵。
贈韋況 李約 
我有心中事，不與韋三說。秋夜洛陽城，明月照張八。
觀祈雨 李約 
桑條無葉土生煙，簫管迎龍水廟前。朱門幾處看歌舞，猶恐春陰咽管弦。
江南春 李約 
池塘春暖水紋開，堤柳垂絲間野梅。江上年年芳意早，蓬瀛春色逐潮來。
過華清宮 李約 
君王遊樂萬機輕，一曲霓裳四海兵。玉輦升天人已盡，故宮猶有樹長生。
病中宿宜陽館聞雨 李約 
難眠夏夜抵秋賒，簾幔深垂窗燭斜。風吹桐竹更無雨，白發病人心到家。